কেজরির দলকে ‘আপদ’ বলে কটাক্ষ মোদির! পেলেন পাল্টা জবাবও

নয়াদিল্লি: জমে উঠেছে দিল্লি বিধানসভা নির্বাচনের (Delhi Assembly Election) প্রচারের লড়াই। আপ (AAP), কংগ্রেস (Congress) থেকে বিজেপি (BJP)- সবকটি দলই পায়ের তলার মাটি শক্ত করতে মরিয়া। আর ভোটের প্রচারের শুরুতেই আম আদমি পার্টিকে নিশানা করলেন প্রধানমন্ত্রী নরেন্দ্র মোদি (Narendra Modi)। শুক্রবার অশোক বিহারের রামলালা ময়দানে বিজেপির জনসভায় দিল্লির আম আদমি পার্টি-র সরকারকে তীব্র আক্রমণ করেন তিনি। আপ-কে ‘আপদ’ বলে কটাক্ষ করেন মোদি। তিনি বলেন, “আপ নামের এই আপদ গত ১০ বছর ধরে দিল্লিকে বিপর্যস্ত করেছে।”

এখানেই শেষ নয়, মোদি এদিন নাম না করে আক্রমণ করেন আপ প্রধান তথা দিল্লির প্রাক্তন মুখ্যমন্ত্রী অরবিন্দ কেজরিওয়ালকে (Arvind Kejriwal)। তিনি বলেন, “আন্না হাজারের আন্দোলনের আড়ালে কিছু বিশ্বাসঘাতক ক্ষমতায় এসেছিল। তারাই আজকের এই আপদের জন্ম দিয়েছে।” পাশাপাশি, কেজরির মুখ্যমন্ত্রী থাকাকালীন তাঁর সরকারি বাসভবনের সংস্কারে ৪৫ কোটি টাকার ব্যয়ের অভিযোগও তুলে ধরেন মোদি। তিনি বলেন, “আমি চাইলে নিজের জন্য শিশমহল বানাতে পারতাম। কিন্তু তা না করে ৪ কোটি গৃহহীনকে ঘর দিয়েছি।”

আরও পড়ুন: ভোটের আগে বিরাট পদক্ষেপ বিজেপির! দিল্লিতে এবার নয়া বিতর্ক

মোদির এই আক্রমণের পর পাল্টা জবাব দিয়েছে আম আদমি পার্টিও। আপ নেতা তথা দিল্লির মন্ত্রী সৌরভ ভরদ্বাজ বলেন, “এক জন প্রধানমন্ত্রীর পদের মর্যাদা বজায় রেখে কথা বলা উচিত। গত ১০ বছরে দিল্লির বেশিরভাগ কাজ আমরা সফলভাবে সম্পন্ন করেছি। জল সরবরাহ, বিদ্যুৎ এবং নিকাশি ব্যবস্থায় আমূল পরিবর্তন এনেছি। অথচ কেন্দ্রের অধীন দিল্লি পুলিশ আইনশৃঙ্খলা রক্ষা এবং অপরাধ নিয়ন্ত্রণে সম্পূর্ণ ব্যর্থ।”

এদিকে মোদীর ‘শিশমহল’ মন্তব্যের জবাবে কেজরি বলেন, “আমি ব্যক্তিগত আক্রমণের জবাব দেব না।” তবে বিজেপি সরকারকে একহাত নিয়ে কেজরিওয়াল বলেন, “যদি কেন্দ্রের বিজেপি সরকার সত্যিই দিল্লির উন্নয়নে কাজ করত, তবে মোদিকে তাঁর ৪৩ মিনিটের বক্তৃতার ৩৯ মিনিট আমাদের দোষারোপে ব্যয় করতে হত না।” রাজনৈতিক বিশ্লেষকদের মতে, দিল্লির বিধানসভা নির্বাচনের আগে মোদি এবং কেজরিওয়ালের এই বাকযুদ্ধ রাজনৈতিক তর্জা বৃদ্ধি করেছে।